เปิดโผ 7 หุ้นร้อนกอดคอกันทุบสถิติ “All Time High” รับศักราชใหม่
เปิดโผ 7 หุ้นร้อนกอดคอกันทุบสถิติ "All Time High" รับศักราชใหม่
5 ม.ค. 2561

ทีมงาน “ข่าวหุ้นธุรกิจออนไลน์” ได้ทำการรวบรวมหุ้นที่ปรับตัวเพิ่มขึ้นทำลายสถิติตั้งแต่เข้าทำการซื้อขายในตลาดหลักทรัพย์แห่งประเทศไทย (SET) และตลาดหลักทรัพย์เอ็ม เอ ไอ (mai) จากการซื้อขายในภาคเช้าวันนี้ โดยมีบริษัทที่สามารถทุบสถิติได้จำนวน 7 บริษัทฯด้วยกัน
โดยราคาหุ้นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ปิดตลาดภาคเช้า อยู่ที่ 74.75 บาท เพิ่มขึ้น 3.25 บาท หรือ 4.55% สูงสุดที่ระดับ 74.25 บาท ต่ำสุดที่ระดับ 71.50 บาท มูลค่าการซื้อขาย 942.22 ล้านบาท โดยราคาหุ้น GPSC ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 18 พ.ค. 2558
 
ส่วนราคาหุ้นบริษัท บีซีพีจี จำกัด (มหาชน) หรือ BCPG ปิดตลาดภาคเช้า อยู่ที่ 26.25 บาท เพิ่มขึ้น 0.75 บาท หรือ 2.94% สูงสุดที่ระดับ 26.75 บาท ต่ำสุดที่ระดับ 25.50 บาท มูลค่าการซื้อขาย 1.18 พันล้านบาท ทั้งนี้ ราคาหุ้น BCPG ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 28 ก.ย. 2559
ด้านนายบัณฑิต สะเพียรชัย กรรมการผู้จัดการใหญ่ BCPG เปิดเผยว่า ปัจจัยที่ส่งผลให้ราคาหุ้นปรับตัวเพิ่มขึ้น คาดมาจากกลุ่มนักลงทุนมีความเชื่อมั่นในธุรกิจของบริษัท
โดยคาดว่าแนวโน้มผลการดำเนินงานงวดปี 2561 จะเติบโตต่อเนื่องจากปี 2560 จากการรับรู้ผลตอบแทนจากการลงทุนโครงการโรงไฟฟ้าที่ปัจจุบันดำเนินโครงการอยู่ ได้แก่ โครงการโรงไฟฟ้าพลังงานความร้อนใต้พิภพ โครงการโรงไฟฟ้าพลังงานลมที่ฟิลิปปินส์ และโซลาร์ฟาร์มราชการ ซึ่งจะสามารถรับรู้รายได้แบบเต็มปี อีกทั้งยังมีโครงการใหม่ที่จะพัฒนาเพิ่มเติมต่อเนื่อง
 
ขณะที่ ราคาหุ้นบริษัท ฮิวแมนิก้า จำกัด (มหาชน) หรือ HUMAN ปิดตลาดภาคเช้า อยู่ที่ 9.95 บาท บวก 0.15 บาท หรือ 1.53% สูงสุดที่ 10.20 บาท ต่ำสุดที่ 9.75 บาท มูลค่าซื้อขายที่ 74.75 ล้านบาท โดยราคาหุ้นปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 8 ธ.ค. 2560
 
พร้อมกันนี้ ราคาหุ้นบริษัท เจเคเอ็น โกลบอล มีเดีย จำกัด (มหาชน) หรือ JKN ปิดตลาดภาคเช้า อยู่ที่ 17.80 บาท บวก 2.80 บาท หรือ 18.67% สูงสุดที่ 18.30 บาท ต่ำสุดที่ 15.20 บาท ด้วยมูลค่าซื้อขาย 1.49 พันล้านบาท ทั้งนี้ ราคาหุ้น JKN ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ (mai)
ด้าน บล.ดีบีเอส วิคเคอร์ส (ประเทศไทย) คาดว่า JKN จะรอดจากการติด Cash Balance เนื่องจากจากข้อมูลวานนี้พบว่าไม่เข้าเกณฑ์
 
สำหรับ ราคาหุ้นบริษัท ปตท. จำกัด (มหาชน) หรือ PTT ปิดตลาดภาคเช้า อยู่ที่ 464 บาท ลบ 8 บาท หรือ 1.69% สูงสุดที่ 474 บาท ต่ำสุดที่ 464 บาท มูลค่าซื้อขายที่ 1.82 พันล้านบาท โดยราคาหุ้นยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 6 ธ.ค. 2544
 
ขณะเดียวกัน ราคาหุ้นบริษัท ท่าอากาศยานไทย จำกัด (มหาชน) หรือ AOT ปิดตลาดภาคเช้า อยู่ที่ 71 บาท เพิ่มขึ้น 0.50 บาท หรือ 0.71% สูงสุดที่ระดับ 71.25 บาท ต่ำสุดที่ระดับ 70.50 บาท ด้วยมูลค่าซื้อขาย 1.05 พันล้านบาท ทั้งนี้ ราคาหุ้น AOT ปรับตัวขึ้นทำจุดสูงสุดตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 11 มี.ค.47
 
นอกจากนี้ ราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC ปิดตลาดภาคเช้า อยู่ที่ 89.25 บาท ลดลง 0.25 บาท หรือ 0.28% สูงสุดที่ระดับ 90.25 บาท ต่ำสุดที่ระกับ 89 บาท มูลค่าซื้อขาย 893.50 ล้านบาท ทั้งนี้ ราคาหุ้น PTTGC ปรับตัวขึ้นทำจุดสูงสุดตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 21 ต.ค.54